Сызэрыдэлэжьам срогушхуэ
Сыт щыгъуи си Iэпэгъу, фIыуэ слъагъу «Адыгэ псалъэ» газетыр къэзгъэсэбэпу и гугъу ныфхуэсщIыну сыхуейщ илъэс зыбжанэкIэ сызыдэлэжьа цIыху гуапэ, хьэл-щэн да- хэ зыдэслъэгъуа Рэмэзан Раисэ.
Жэмтхьэлэ къуажэм ар 1950 гъэм къыщалъхуащ. Курыт еджапIэр къиуха нэужь, гу къабзэрэ псэ хьэлэлкIэ IэнатIэ куэдым пэрытащ. ЯпэщIыкIэ «Москва» колхозым физкультурэмрэ спортымкIэ и инструктору, комсомолым и комитетым и секретару, иужькIэ Жэмтхьэлэ къуажэ Советым и гъэзэщIакIуэ комитетым и секретару лэжьащ. 1974 гъэм и мэлыжьыхьым щыщIэдзауэ 1991 гъэм и щэкIуэгъуэ пщIондэ КПСС-м Шэрэдж щIыналъэм щиIэ комитетым и инструктору, секретару щытащ. 1991 гъэм а IуэхущIапIэр зэхуащIыжа нэужь, КъБР-м Мэкъумэш хозяйствэмкIэ и министерствэм и «Прогресс» коммерцэ-страховой предприятэм инспектор нэхъыщхьэ къулыкъур щрихьэкIащ.
Лэжьыгъэм щыпэрыт илъэсхэми Раисэ зэпы-мыууэ и щIэныгъэм зэрыхигъэхъуэным хущIэкъуащ. 1975 гъэм Краснодар къалэм и Кубань къэрал университетым и юридическэ факультетыр, 1980 гъэм Дон Iус Ростов къалэм и Парт школ нэхъыщхьэр къиухащ.
Советскэ щIыналъэм и Къэщкъэтау къуажэ администрацэм и Iэтащхьэм социальнэ IуэхухэмкIэ и къуэдзэу Рэмэзан Раисэ 1992 гъэм лэжьэн щIидзащ. Лэскэн щIыналъэм апхуэдэ IэнатIэм сэри сызэрыщыпэрытым къыхэкIыу щIэх-щIэхыурэ дызэрихьэлIэрт. Раисэ и пщэрылъхэмрэ и къалэнхэмрэ сыт щыгъуи зэфIихырт цIыхухэр къыхуэарэзыуэ, и лэжьыгъэм ехъулIэу, нэгъуэщIхэм я щапхъэгъэлъагъуэу. Абы къыдэкIуэу зи цIыхугъэр, хабзэр, нэмысыр япэ ит бзылъхугъэщ ар. Раисэ къэзыцIыхухэм, и къуажэгъухэм сащрихьэлIэкIэ псалъэ гуапэ куэд хужаIэу зэхызох. Дызыдэлэжьахэм ящыщу Абэзэхэ МэчрэIил (Прохлад-нэ щIыналъэ), КIэрэф Мурэдин (Тэрч щIыналъэ), Къаздэхъу Олег (Бахъсэн щIыналъэ), Щоджэн Риммэ (Аруан щIыналъэ), нэгъуэщIхэри къыхуэарэзыщ Раисэ. А пщIэр езым и дуней тетыкIэ дахэмкIэ къилэжьыжащ.
Пенсэм кIуа щхьэкIэ, къэралым хуэзлэжьар куэдщ жиIэу ар тIысыжыну фIэщщIыгъуейщ. Шэч къытесхьэркъым щIэблэм я гъэсэныгъэм, егъэджэныгъэмрэ щIэныгъэмрэ, къэралым и зыужьыныгъэм зэрыхузэфIэкIкIэ хэлъхьэныгъэфIхэр абы иджыри зэрыхуищIынум.
Бажэ Дотий.
Арщыдан къуажэ
